SKRIFTLIG FORESPØRGSEL E-0017/00

af Bart Staes (Verts/ALE) til Rådet

(20. januar 2000)

Om: Oliedumpning i havet

Oliedumpning i Atlanterhavet og Nordsøen er en trussel mod mange biotoper langs den europæiske kyst. Det store antal olieindsmurte fugle, især i december, januar og februar måned, viser, hvor alvorlig en forurening der er tale om. Skibe benytter ofte stormvejr til ubemærket at skylle deres olietanke rene.

Det eneste, der ifølge Havøkologisk Center i Oostende kan hjælpe noget, er indførelse af regler, der pålægger skibene at rengøre deres olietanke, før de forlader havnene. Uden et certifikat, der beviser dette, bør et skib ikke få tilladelse til udsejling.

Kan Rådet gå ind for et direktiv, der pålægger skibene at rengøre deres olietanke, inden havnen forlades, i betragtning af hvor stor en fare oliedumpningen betyder for de forskellige biotoper langs den europæiske kyst? Hvorfor mener Rådet i benægtende fald ikke, at et sådant krav er nødvendigt, og hvilke alternative forslag har det for effektivt at søge at løse problemet med oliedumpning?

Svar

(2. maj 2000)

1. Rådet er klar over det problem, der rejses af det ærede medlem. Integrationen af miljøkrav er en forudsætning for, at Fællesskabets politikker og aktioner kan defineres og gennemføres. Som følge af de mandater, Det Europæiske Råd gav på sine møder i Cardiff (15.-16. juni 1998), Wien (11.-12. december 1998) og Køln (3.-4. juni 1999), er denne integration allerede blevet indledt inden for forskellige sektorpolitikker. Rådet har dog til dato ikke modtaget noget forslag fra Kommissionen vedrørende det specifikke spørgsmål, som er rejst her.

2. Rådet henviser det ærede medlem til en række tekster, som enten allerede er vedtaget eller er under overvejelse og som i betragtning af den stærke stigning i omfanget af transport af farligt eller forurenende gods ad søvejen tager sigte på at undgå og nedbringe risiciene for alvorlige ulykker på havet.

3. I den sammenhæng skal der henvises til Rådets direktiv 93/75/EØF af 13. september 1993 om mindstekrav til skibe, som er på vej til eller fra Fællesskabets søhavne med farligt eller forurenende gods. Dette direktiv blev ændret to gange i 1998.

4. Rådet fastlagde den 8. november 1999 en fælles holdning med henblik på vedtagelse af Europa-Parlamentets og Rådets direktiv om modtagefaciliteter i havne til driftsaffald og lastrester fra skibe Denne fælles holdning sammenholdt med direktiv 95/21/EF fastsætter bestemmelser for inspektioner i Fællesskabets havne med henblik på at sikre overholdelsen af de internationale regler og fællesskabsreglerne på området. Rådet vedtog ligeledes i december 1999 en fælles holdning vedrørende et forslag til Europa-Parlamentets og Rådets beslutning om fastsættelse af EF-rammebestemmelser for samarbejde i tilfælde af utilsigtet eller forsætlig havforurening. Formålet med denne beslutning er bl.a. at supplere medlemsstaternes indsats i tilfælde af oliedumpninger eller trusler om sådanne samt at styrke deres midler til bekæmpelse af havforurening.

5. På samlingen den 24. januar 2000, som bl.a. behandlede spørgsmålet om sikkerheden i forbindelse med olietankskibe, noterede Rådet sig desuden de initiativer, Kommissionen påtænker at tage på området, især for så vidt angår øgede sikkerhedsstandarder for olietankskibe, der får adgang til havne i EU, udvidede sikkerhedsinspektioner og fastsættelse af det økonomiske ansvar i tilfælde af forurening.

6. Rådet understreger i øvrigt, at Fællesskabets bestemmelser på området er baseret på folkeretten som f.eks. den internationale konvention om sikkerhed for menneskeliv på søen, den internationale konvention om forebyggelse af forurening fra skibe og Den Internationale Søfartstsorganisations resolutioner.